Tsauraga Jerusalencho tag waquin runacuna quiquinpura parlar caynog nipäcorgan:
“¿Manacu cay runataga ashircaycan wanutsinanpag?
Atsca runacunapa naupancho yachatsiptinpis ¿imanirtag autoridäcuna upälacärin?
¿Autoridäcunapis Tayta Dios cachamushgan Cristo cashgantatsurag yarparcaycan?
Manami payga Tayta Dios cachamushgan Cristutsu canman.
Musyantsimi may marcapita pay cashgantapis.
Tayta Dios cachamushgan Cristo shamuptenga manami pipis musyangapagtsu maypita cashgantapis.”
Runacuna tsaynog parlaycashgantami templo patiucho yachatsishgan höra Jesús mayargan.
Tsaymi caynog nergan:
“Gamcuna manami rasunpatsu musyapäcunqui maypita shamushgätapis.
Manami quiquëpa munayniläpitatsu cay patsaman shamushcä,
sinöga Tayta Dios cachamaptinmi shamushcä.
Tayta Diospita shamushga carmi noga musyä pay imanog cashgantapis.”
Tsaynog niptinmi waquin runacuna rabiacushpan Jesusta prësu tsaritsiyta munapäcorgan.
Itsanga prësu mana tsaripäcorgantsu tsarinanpag cag höra manarag chayaptinmi.
Tsaynog captinpis atscagmi criyipäcorgan Tayta Dios cachamushgan Cristo cashganta.
Tsaymi paycuna nipäcorgan:
“Milagrucunata rurashganta ricarmi criyintsi Tayta Dios cachamushgan Cristo cashganta.”
Runacuna Jesuspa favornin tsaynog niycashganta mayaycurmi fariseo runacunawan mandag cüracuna cachapäcorgan templo täpag wardiacunata Jesusta prësu tsarimunanpag.
Prësu tsaregcuna chayananpäga Jesús caynogmi yachaycätsergan:
“Gamcunawanga manami atsca watatsu caycäshagpag.
Nogaga cachamagnë Taytä cagmanmi cuticushagpag.
Ashimashpayquipis manami taripäcamanquipagtsu.
Noga aywashgä cagmanga manami aywayta camäpacunquipagtsu.”
Jesús tsaynog niptinmi Israel runacunapa autoridänincuna quiquinpura parlar caynog nipäcorgan:
“Mana tarinantsipäga ¿mayparag aywaconga?
¿Juc lädu nacioncho tag marca mayintsicunamantsurag aywanga Diosta mana criyegcunata yachatsinanpag?
¿Imanirtag ashirpis mana tarinantsipag cashganta niycämantsi?
¿Imanirtag pay aywashgan cagman chayayta mana camäpacunantsipag cashganta niycämantsi?”
Ramäda fiesta día junagmi lapan runa mayananpag Jesús caynog nergan:
“Pasaypa yacunaypanograg Tayta Diospa maquincho cawayta munag cäga nogata chasquicamätsun.
Tayta Diosnintsipa palabrancho nishgannogpis pucyupita chuya yacuta upur cushicushgannogmi chasquicamagcunapis pasaypa cushicongapag.”
Tsaynog nishpanmi Jesús tantyatsergan runacunapa shonguncho Santu Espíritu cananpag cashganta.
Tsay witsanga Santu Espíritu manami chämorganragtsu.
Gloriaman Jesús cuticuptinragmi payta chasquicogcunaman Santu Espíritu shamorgan.
Jesús tsaynog nishganta mayaycurmi tsaycho cag waquin runacuna nipäcorgan:
“Moisés nishgannog shamunanpag cag profëta imachari payga caycan.”
Waquin runacuna nipäcorgan:
“Paytami Tayta Dios cachamushga salvamänantsipag.”
Y waquinnami nipäcorgan:
“Galilea runa caycarga ¿imanogpatag payga Tayta Dios cachamushgan Cristo canman?
Tayta Diosnintsipa palabranchöga niycan mandag rey David castapita Cristo yurinanpag cashgantami.
Tsaynogpis niycan Belenchörag yurinanpag cashgantami.
Belencho mana yurishga carga manami payga salvamagnintsi Cristo canmantsu.”
Tsaynog nirmi waquincunaga Jesuspa contran parlargan y waquinnami favornin sharcorgan.
Chasquicuyta mana munarmi waquincuna prësu tsariyta munapäcorgan.
Tsaynog munarpis manami mayganpis tsarergantsu.
Tsaypitami templo täpag wardiacuna cuticärergan mandag cüracuna y fariseo runacuna cashgan cagman.
Cutiycuptinmi tapupäcorgan caynog nir:
“¿Imanirtag Jesusta prësu mana apamushcanquitsu?”
Tsaynog tapuptinmi wardiacuna caynog nipäcorgan:
“¡Pay parlashgantanöga manami imaypis mayapäcushcätsu!”
Tsaynog niptinmi fariseo runacuna nipäcorgan:
“¿Gamcunatapis criyitsishushcanquicu Tayta Dios cachamushgan Cristo cashganta?
Tsay runataga manami maygan autoridäcunapis ni fariseo runacunapis criyipäcuntsu Tayta Dios cachamushgan Cristo cashganta.
Mana yachag runacunalami paytaga criyipäcun.
¡Tsay runacunaga manami musyantsu maycho sengan cashgantapis!”
Tsaynog nipäcuptinmi Nicodemo caynog nergan:
“Leynintsicuna nishgannogpis puntata quiquin parlashgantarag mayashun imanog cashgantapis ninantsipäga.”
(Nicodemoga cargan fariseo runami.
Paymi naupata Jesús cagman aywargan paywan parlananpag.)
Tsauraga paycuna caynog nipäcorgan:
“¿Gampis paypa marca mayincu caycanqui favornin sharcunayquipag?
¡Tayta Diosnintsipa palabranchöpis manami imaypis nimantsitsu Galileapita profëta cananpag cashganta!”
[Tsaypitanami wayincunapana lapan cuticärergan.